  Виталий Пронин Мон - дышетӥсь!Котькуд пиналлэн, вожатойлэн но ӧнерчилэн «Шундыкарез» аслаз. Мыным ӵошатыны шуг: нырысьсэ вуи «Шундыкаре» специалист сямен. Мон - дышетӥсь!Смена ортчиз 18-тӥ-27-тӥ гудырикошконэ «Ёлочка» лагерьын. Ужазы вуж но выль ӧръёсъя отрядъёс: литература, видеоискусство, дӥськут дизайн, эстрада, тележурналистика, фольклор, эктон, театр, суредаськон, крезьгуро тӥрлык лэсьтон но крезьгуран. Эстрадаез нуиз Влад Андреев, журналистикаез - Анастасия Петрова, эктонъёсты - Татьяна Тихонова, ачим валэктӥ дӥськут дизайнэз. Чудья Жени (суредаськон) но Василий Широбоков  (крезь но кубыз лэсьтон) кӧня ке ар ужамзы понна лагерьысь таукаронэн бертӥзы. Кылем отрядъёсын кыкетӥ-куинетӥ арзэ тыршизы Влад Степанов, Екатерина Коротаева, Богдан Анфиногенов, Владимир Жуйков но Дмитрий Корепанов. Ваньмыз быгатӥсесь но творческоесь  - яратӥ соосты. Вася Широбоков усьтӥськиз юморист луэменыз, нош Богдан Анфиногенов «Малыми» воргорон группаеныз смена ӵоже шулдыр кырӟанъёсын паймытъяз.  Чудья Жени висъяськиз харизмаеныз но луиз зэмос кизили. Ми но, нылашъёс - ӧнерчикаос - бере ӧм кыле. Я калык эктонъёсъя но шудонъёсъя мастер-класс ортчытъям, я сцена вылын шоккетӥм: ӟучомем нылашкаос, пересь кенакъёс, Бавлы палась удмурт стилягаос кариськылӥм. Выль лэсьтэм инструментэз эскерон.Идеальной карАня Пислегина валтӥсь вожатойлэн кивалтэмез улсын егит, чырмыт вожатойёсмы ӟеч программа малпаллям. Сӥземын вал со дырлы: дыр ортчемлы, пӧртэм вакытъёсы сюронлы, дырез дунъянлы. Озьы дыр-питран (вашкала черс) милемыз вуттӥз первобытной удмуртъёс дорысен феодализм вакытэ улӥсь удмуртъёс доры, Пушкин вакытысь балэ но, социализм вакытэ но... Удмурт дуннеез пӧртэм исторической дауръёсы выжтон - тунсыко, со пиналъёслы валэктэ кадь: тани, учкелэ, удмурт калыклэн будон сюресэз таӵе. «Шундыкар» котьку тунсыко вал удмурт дуннеез мифлы пӧрмытыны быгатэменыз, нимыз но та сярысь вера - пиналъёс уло аспӧртэм, идеальной, удмурт кылэн пыӵам карын (городын). Кино лэсьтыны дышетскон.Туэ вожатойёс пиналъёслы зэмос эшъёс луизы, егит луэмзылэсь кышкаса, оло, соос кык полэс тыршизы. Тросэз кылем яке валля арын гинэ нылпиосын ӵош шутэтскизы ай: Максим Агафонов, Маша Емельянова, Лёва Матвеев, Кирилл Кириллов, Игорь Бобров, Виталий Белков. Августина Михайлова вожатой сямен кыкетӥ арзэ ветлэ, нош Лиза Бехтерева миым эктӥсьёслэн ӧнерчизы вал. Кыкез гинэ нылмуртъёс вожатойлэсь изьымтэ уйёссэ кемагес чидамын - со кык Алинаос, Чернова но Крестьянинова. Алинаос «Шунды» огазеяськонэ пыриськемзы, удмуртлык понна тыршемзы понна озьы ик басьтӥзы таукаронъёс. «Шунды» шоры палэнысен учконо ке, юан пуксе: малы вожатое сыӵе егит муртъёсты куто? Тросэз соос пӧлысь туэ гужем гинэ школаез быдтӥзы. Талы валэктон вань: пиналъёс городэ вуэмзы бере ик «Шунды» огазеяськонлэн ужаз кыстӥсько бере, кызьы соосты уд куты?[ot-video type="youtube" url="https://youtu.be/buCDvxozc4s"]Ортчем сменалэсь мылкыдзэ тужгес ӟеч усьто нылпиослэн «ВКонтакте» бамын кисьтӥськем чуръёссы. Вуоно «Шундыкарозь» дартсы уз кысы…Тросгес туспуктэмъёсты учкыны быгатӥськоды татысь:Дарали Лели Туспуктӥз А. Горбунов Теги: Егитъёс Шунды Шундыкар  